Oma hariduse kohta tunnistas värske minister, et lõpetas Olustvere ametikooli põllumajanduseriala kaugõppes ja praegu on pooleli finantsjuhtimise õpingud Mainori kõrgkoolis.

Lisaks kitsedele kasvatab ta Iihaveiseid ning on muretsenud ka mõned eksootilisemad loomad, näiteks alpakad. Talupidamise kõrvalt on ta käima lükanud kaks talupoodi, ühe Tallinnas ja teise kodukandis.

Uus maaeluminister Martin Repinski on avalikkusele tuntud kui aktiivne noor Ida-Virumaa talumees, kellel on Eesti suurim kitsefarm.

2015. aastal sai Repinski keskerakonna noore poliitikuna Riigikokku, kogudes üle 1500 hääle.

„Nägin nii talumehe seisukohalt kui ka hiljem Riigikogu opositsioonis olles, et suhtumises põllumajandusse on vaja palju muuta,“ rääkis Repinski Maalehele. „Need olulised asjad on nüüd kirja pandud koalitsioonilepingusse. Kõik läks sisse – nii top-up kolmeks järgmiseks aastaks, kriisiabi täies mahus kui ka tõuaretustoetus seakasvatajatele.“

Ka lubas tulevane minister, et pöörab tähelepanu kõikidele maamajandusharudele, sest kõiki tuleb arendada ning ühtki ei saa välistada. „Aga kriisis on praegu piima ja sealiha sektor, neile tuleb algul suuremat rõhku panna,“ möönis ta.

Repinski lisas, et ideid on uuel koalitsioonil veel palju – näiteks on plaanis välja töötada programm kohaliku toidu tootjatele, et nad saaksid osaleda riigihangetes, mis korraldatakse koolide, kaitseväe jmt organisatsioonide toitlustamiseks.

Viimastel päevadel on juttu olnud ka sellest, et ministeeriumi nimi tuleks tagasi muuta põllumajandusministeeriumiks. „Kui oleks minu otsustada olnud, siis ma poleks hakanud kahe aasta eest seda nime muutma,“ ütles Repinski selle peale. „Aga praegu pole minu meelest mõtet olemasolevat nime lihtsalt nime pärast tagasi muutma hakata, seni kuni sisu jääb samaks. Kui sisu muutub, siis võib sellest uuesti rääkida.“

Kuidas on lood oma taluga?

Kui Martin Repinski Riigikokku sai, püüdis ta algul saada hakkama nii talupidamise kui rahvasaadiku tööga.

„Lootsin tegelda nii riigitöö kui põllumajandusega üheaegselt, aga üsna varsti nägin, et kahe tooli peale ma istuda ei jõua,“ tunnistas Repinski. „Nii ma siis kutsusin juhatusse liikmeid juurde, kes tegelesid farmiga samal ajal kui ma ise ära olin. Nüüd, kui ma ministritööd tegema hakkan, otsustasin ettevõttest päris eemale jääda ja anda selle juhtimine teistele inimestele üle.“

Repinski lisas, et see on oluline kahel põhjusel: esiteks sellepärast, et mõlema asjaga korralikult tegelda nagunii ei jõua. Ja teiseks sellepärast, et kui olla minister ja samal ajal tegutseda ka ise ärimehena samas valdkonnas, tekkib alati kahtlus, kas asju aetakse ausalt või aetakse ministrina n.ö oma asja.

Ajakirjanduses on varem juttu olnud ja tänagi meenutatud Repinski ettevõtte võlgu maksuametile, kütusefirmale ja hankijatele.